<classify> NYUMBA 80 za wakazi wa Kijitoupele Mkoa wa Mjini Magharibi Unguja zimepigwa dawa ya kuua vimelea vya mbu wanaosababisha malaria kwa nguvu baada ya kugoma kufanyika kwa kazi hiyo awali.Mkuu wa Wilaya ya Magharibi Unguja, Silima Haji Haji alisema serikali ya wilaya haiwezi kukubaliana na wananchi wachache wakorofi wanaokataa nyumba zao kupuliziwa dawa ya kuua vimelea vya malaria.Alisema mikakati ya Serikali ya Mapinduzi ya Zanzibar SMZ ni kutokomeza malaria isiwe tishio tena kwa afya za wananchi wa Unguja na Pemba ndiyo maana imetumia fedha nyingi kugharamia mradi huo.Serikali ya Mapinduzi ya Zanzibar imetumia fedha nyingi kugharamia zoezi hilo kwa hivyo haipo tayari kuona kikundi cha watu wachache kikizuia zoezi hilo kufanyika kwa sababu ya maslahi binafsi, amesema.Amewataka baadhi ya watu kuacha kuihusisha kazi hiyo ya kupiga dawa majumbani na imani ya kisiasa.Ofisa Mwandamizi wa Kitengo cha Kutokomeza Malaria, Mwinyi Mselem alisema wamesikitishwa na tabia ya baadhi ya watu kuzuia kazi hiyo kufanyika bila ya kuwa na sababu za msingi zinazofahamika.Aidha, alisema kazi ya kupiga dawa ya kupambana na vimelea vya malaria pia ilipata vikwazo kadhaa kisiwani Pemba ambako baadhi ya wananchi walikataa nyumba zao kupigwa dawa majumbani mwao.  <topic>: kitaifa 